આ અગાઉ આ અકસ્માતમાં પિતાને ગુમાવી દેનાર ડો. નાગરની પુત્રી સંદલીએ સ્મૃતિ ઈરાની પર આક્ષેપ કરતાં એફઆઈઆર દાખલ કરાવી હતી. તેમાં જણાવાયું હતું કે સ્મૃતિના કાફલામાં જઈ રહેલી કાર બેદરકારીથી ચાલી રહી હતી. તેમાં તેના પિતાનું મોત થયું હતું. ડો.નાગરના પુત્ર અભિષેકે રાષ્ટ્રપતિને પત્ર પાઠવી જણાવ્યું છે કે એફઆઈઆરમાં ખોટો નંબર લખાવવા માટે અમારા પર સ્ટેશન ઈન્ચાર્જે દબાણ કર્યું હતું. અભિષેકે વધુમાં જણાવ્યું હતું કે અમે રાષ્ટ્રપતિ સમક્ષ ન્યાયની રજૂઆત કરી છે. તેમણે આક્ષેપ કર્યો હતો કે તેમના પરિવારને આ કેસમાં પ્રધાન તરફથી કોઈ મદદ મળી નથી. જો તેમને આ મુદે ન્યાય નહિ મળે અને સ્મૃતિ ઈરાની સામે કાર્યવાહી કરવામાં નહિ આવે તો તેમના પરિવારજનો ધરણાં પર બેસશે.